CIA vurderte norske politikere – NRK Norge – Oversikt over nyheter fra ulike deler av landet
Daværende statsminister Odvar Nordli ble beskrevet som en statsminister på defensiven, mens forsvarsminister Thorvald Stoltenberg fikk skryt for sin forhandlingsevne i en til nå hemmeligstemplet CIA-rapport fra 1980.
Reiulf Steen, Odvar Nordli, Knut Frydenlund og Rolf Hansen.
Publisert 14.04.2014, kl. 05.47
Det var etter at Sovjetunionen invaderte Afghanistan at CIA jobbet for å kartlegge hvem de kunne regne som sine støttespillere i forbindelse med at USA ønsket å utplassere nye atomraketter i Europa.
Norges rolle i NATO og felles grense med Sovjetunionen gjorde at CIA fulgte norsk politikk med argusøyne, skriver Dagbladet.
I en hemmelig rapport fra 1980 beskriver CIA Nordli som på defensiven i en situasjon der han måtte håndtere en uregjerlig venstreside i sitt eget parti.
Samtidig får han skryt for hvordan han omorganiserte regjeringen i oktober 1979 ved å bringe inn politikere fra venstresiden i flere departementer.
CIA mener i sin rapport at regjeringen Nordli ikke blir utfordret i sin sikkerhetspolitikk ettersom Nordli lyktes med å kneble antiatomvåpenopposisjonen i sitt eget parti.
Spørsmålet om utplassering av nye mellomdistanseraketter i Europa var kanskje det heteste sikkerhetspolitiske spørsmålet i Norge på begynnelsen av 80-tallet.
Rapporten inneholder karakteristikker av flere av de ledende Ap-politikerne fra denne tiden. Foruten Nordli og Stoltenberg omtales daværende utenriksminister Knut Frydenlund som pragmatisk og respektert og en pådriver for nedrustning og avspenning.